ΚΟΙΝΗ ΔΡΑΣΗ της 22ας Ιουλίου 1997 που θέσπισε το Συμβούλιο με βάση το άρθρο Κ.3 της συνθήκης για την Ευρωπαϊκή Ένωση ενόψει της χρηματοδότησης ειδικών σχεδίων υπέρ των ακουσίως μετακινηθέντων που τυγχάνουν προσωρινής προστασίας στα κράτη μέλη, καθώς και των αιτούντων άσυλο (97/477/ΔΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως τα άρθρα Κ.3 παράγραφος 2 στοιχείο β) και το άρθρο Κ.8 παράγραφος 2,

Εκτιμώντας:

ότι τα κράτη μέλη θεωρούν την πολιτική στον τομέα του ασύλου ως θέμα κοινού ενδιαφέροντος 7

ότι η υλοποίηση δράσεων υπέρ των ακουσίως μετακινηθέντων που τυγχάνουν προσωρινής προστασίας στα κράτη μέλη και των αιτούντων άσυλο μπορεί να βελτιώσει τους όρους εκουσίου επαναπατρισμού αυτών και ότι είναι αναγκαίο να αναληφθούν ειδικά πειραματικά σχέδια, προκειμένου να θεσπισθεί ένα νομικό μέσο για να αναπτυχθεί καταλλήλως η δράση σε αυτόν τον τομέα,

ΘΕΣΠΙΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

1. Κατά τη διάρκεια του 1997 θα αναληφθούν πειραματικά ειδικά σχέδια με στόχο να ευνοηθεί ο εκούσιος επαναπατρισμός των ακουσίως μετακινηθέντων που τυγχάνουν προσωρινής προστασίας στα κράτη μέλη, καθώς και των αιτούντων άσυλο.

2. Τα μέτρα αυτά αφορούν συγκεκριμένα τους ακόλουθους τομείς:

- ευκαιρίες εκπαίδευσης για ενδιαφερομένους κάτω των δεκαοκτώ ετών,

- επαγγελματική κατάρτιση,

- πληροφόρηση σχετικά με τις οικονομικές και διοικητικές διαρθρώσεις των χωρών καταγωγής με βασικό στόχο την υποστήριξη της επανένταξης σε αυτές τις χώρες,

- σχέδια που αναπτύσσονται μέσα στα πλαίσια της αδελφοποίησης κοινοτήτων,

- βοήθεια στη μετακίνηση.

Άρθρο 2

Το συνολικό κόστος των ειδικών σχεδίων δεν μπορεί να υπερβεί τα 10 εκατομμύρια Ecu.

Άρθρο 3

Τα ειδικά σχέδια χρηματοδοτούνται από το γενικό προϋπολογισμό των Ευρωπαϊκών Κοινοτήτων.

Άρθρο 4

1. Όσον αφορά τις χρηματοδοτήσεις κάτω των 200 000 Ecu, η Επιτροπή ενημερώνει το Συμβούλιο για τον αριθμό αιτήσεων που λαμβάνει για τη χρηματοδότηση ειδικών σχεδίων, για τις αρχές που εφαρμόζει κατά την παροχή της υποστήριξής τους και για τα αποτελέσματά τους.

2. Όσον αφορά χρηματοδοτήσεις ίσες ή ανώτερες των 200 000 Ecu και κάτω του 1 εκατομμυρίου Ecu, η Επιτροπή επικουρείται από επιτροπή απαρτιζόμενη από έναν αντιπρόσωπο ανά κράτος μέλος, της οποίας προΐσταται αντιπρόσωπος της Επιτροπής. Η Επιτροπή υποβάλλει στην εν λόγω επιτροπή τον κατάλογο των σχεδίων που της έχουν υποβληθεί. Η Επιτροπή επισημαίνει τα σχέδια τα οποία επιλέγει και αιτιολογεί την επιλογή της. Η επιτροπή, αποφαινόμενη με την πλειοψηφία που προβλέπεται στο άρθρο Κ.4 παράγραφος 3 δεύτερο εδάφιο της συνθήκης, γνωμοδοτεί σχετικά με τα διάφορα σχέδια εντός δύο εβδομάδων. Ο πρόεδρος δεν ψηφίζει. Η γνωμοδότηση καταχωρείται στα πρακτικά 7 επιπλέον, κάθε κράτος έχει δικαίωμα να ζητήσει καταχώρηση της θέσης του στα πρακτικά. Η Επιτροπή λαμβάνει πλήρως υπόψη τη γνωμοδότηση της επιτροπής και την ενημερώνει για τον τρόπο με τον οποίο την έλαβε υπόψη.

3. Όσον αφορά χρηματοδοτήσεις ίσες ή ανώτερες του 1 εκατομμυρίου Ecu, η Επιτροπή υποβάλλει στην επιτροπή της παραγράφου 2 κατάλογο των σχεδίων που της υποβλήθηκαν. Η Επιτροπή επισημαίνει τα σχέδια τα οποία επιλέγει και αιτιολογεί την επιλογής της. Η επιτροπή, αποφαινόμενη με την πλειοψηφία που προβλέπεται στο άρθρο Κ.4 παράγραφος 3 δεύτερο εδάφιο της συνθήκης, γνωμοδοτεί σχετικά με τα διάφορα σχέδια εντός δύο εβδομάδων. Ο πρόεδρος δεν ψηφίζει. Εάν μέσα σ' αυτή την προθεσμία η επιτροπή δεν γνωμοδοτήσει ευνοϊκά, η Επιτροπή είτε αποσύρει το σχετικό(-ά) σχέδιο(-α) ή το (τα) υποβάλλει, με την τυχόν γνωμοδότηση της επιτροπής, στο Συμβούλιο, το οποίο, αποφαινόμενο με την πλειοψηφία που προβλέπεται στο άρθρο Κ.4 παράγραφος 3 δεύτερο εδάφιο της συνθήκης, αποφασίζει εντός ενός μηνός.

Άρθρο 5

Η Επιτροπή ενημερώνει το Συμβούλιο για τα αποτελέσματα ειδικών σχεδίων που χρηματοδοτούνται από το γενικό προϋπολογισμό των Ευρωπαϊκών Κοινοτήτων, προκειμένου να εκτιμήσει τη δυνατότητα δράσης στον τομέα αυτόν με βάση την κατάλληλη νομική πράξη.

Άρθρο 6

Η παρούσα κοινή δράση αρχίζει την ημέρα που θα θεσπισθεί. Εφαρμόζεται μέχρι το τέλος του έτους 1997.

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 22 Ιουλίου 1997.

Για το Συμβούλιο

Ο Πρόεδρος

J. POOS